stanford-oval/wikipedia huggingface dataset:
ความคิดของสี จิ้นผิง

ความคิดของสี จิ้นผิงว่าด้วยสังคมนิยมกับอัตลักษณ์จีนสำหรับสมัยใหม่ (อังกฤษ: Xi Jinping Thought on Socialism with Chinese Characteristics for a New Era; จีน: 习近平新时代中国特色社会主义思想) เป็นทฤษฎีการเมืองของสี จิ้นผิง เลขาธิการพรรคคอมมิวนิสต์จีน มีการกล่าวถึงคำนี้ครั้งแรกอย่างเป็นทางการในสมัชชาแห่งชาติครั้งที่ 19 ของพรรคคอมมิวนิสต์จีน แต่มีการพัฒนามาอย่างต่อเนื่องตั้งแต่ปี 2555 เมื่อสีเป็นเลขาธิการพรรคคอมมิวนิสต์จีน สมัชชาที่ 19 ยืนยันอุดมการณ์ดังกล่าวเป็นอุดมการณ์ชี้นำการเมืองและการทหารของพรรคคอมมิวนิสต์จีน
ตัวสีเองอธิบายความคิดดังกล่าวว่าเป็นส่วนหนึ่งของกรอบกว้าง ๆ ซึ่งสร้างไว้รอบสังคมนิยมกับลักษณะจีน คำของเติ้งซึ่งวางประเทศจีนไว้ใน "สังคมนิยมขั้นปฐมภูมิ" ในเอกสารของพรรคอย่างเป็นทางการและคำแถลงของผู้ร่วมงานของสี ความคิดดังกล่าวกล่าวว่าเป็นการต่อลัทธิมากซ์–เลนิน, ความคิดของเหมา เจ๋อตง, ทฤษฎีของเติ้ง เสี่ยวผิง, "สามตัวแทน" (Three Represents), และทัศนะการพัฒนาวิทยาศาสตร์ (Scientific Development Perspective) ว่าเป็นส่วนหนึ่งของชุดอุดมการณ์ชี้นำซึ่งรวบรวม "ลัทธิมากซ์ซึ่งรับเข้าบริบทจีน" และข้อพิจารณาร่วมสมัย
วันที่ 24 ตุลาคม ในสมัยปิดประชุม สมัชชาพรรคที่ 19 อนุมัติการรับความคิดของสี จิ้นผิงเข้าธรรมนูญแห่งพรรคคอมมิวนิสต์จีน
คล็อด แชนนอน

| คล็อด แชนนอน |
| --- | --- |

เกิด: 30 กันยายน พ.ศ. 2459 มิชิแกน สหรัฐอเมริกา
เสียชีวิต: 24 กุมภาพันธ์ พ.ศ. 2544 แมสซาชูเซตส์ สหรัฐอเมริกา
สัญชาติ:  อเมริกัน
มีชื่อเสียงจาก: ทฤษฎีสารสนเทศ
รางวัล:  IEEE Medal of Honor รางวัลเกียวโต
อาชีพทางวิทยาศาสตร์
สาขา: วิศวกรรมไฟฟ้า และ นักคณิตศาสตร์
สถาบันที่ทำงาน: ห้องทดลอง เบลล์  สถาบันเทคโนโลยีแมสซาชูเซตส์  Institute for Advanced Study
 
คล็อด เอลวูด แชนนอน (อังกฤษ: Claude Elwood Shannon) วิศวกรไฟฟ้าและนักคณิตศาสตร์ชาวอเมริกัน
ได้รับการยกย่องว่าเป็นบิดาแห่งทฤษฎีสารสนเทศ และเป็นผู้วิจัยและออกแบบวงจรดิจิทัล
โดยแสดงให้เห็นว่าวงจรดิจิทัลตามพีชคณิตแบบบูลสามารถคำนวณตรรกศาสตร์และพีชคณิตทุกชนิดได้
ประวัติ

แชนนอนเกิดวันที่ 30 เมษายน พ.ศ. 2459 ในรัฐมิชิแกน สหรัฐอเมริกา บิดาของท่าน ชื่อคล็อด (1862–1934) เช่นเดียวกับลูกชาย ประกอบอาชีพธุรกิจ และเคยเป็น
ผู้พิพากษาอยู่ช่วงหนึ่ง มารดาของท่าน ชื่อมาเบล วูลฟ์ แชนนอน (พ.ศ. 2433–พ.ศ. 2488) เป็นอาจารย์สอนภาษาและเป็นครูใหญ่ประจำโรงเรียนมัธยมเกลอร์ด ในรัฐมิชิแกนนั้นเอง
ตัวแชนนอนเองก็เรียนในโรงเรียนมัธยมเกลอร์ดในปี พ.ศ. 2475 ในระหว่างเรียนนั้นแชนนอนได้ให้ความสนใจเกี่ยวกับเครื่องจักรกล วิทยาศาสตร์ และคณิตศาสตร์
ตอนอยู่บ้านมักชอบสร้างโมเดลเครื่องบิน เรือบังคับวิทยุ และระบบโทรเลขจำลอง ตอนที่เป็นเด็ก ท่านเคยทำงานเป็นเด็กส่งเอกสารให้กับบริษัท เวสเทิร์น ยูเนียน
ฮีโร่ตอนเด็กของท่านคือโทมัส เอดิสัน ซึ่งในภายหลังแชนนอนเพิ่งรู้ว่าเป็นลูกพี่ลูกน้องห่างๆกัน
หลังจากที่เรียนจบจากโรงเรียนมัธยมเกลอร์ด แชนนอนได้เข้าเรียนต่อใน มหาวิทยาลัยมิชิแกน ซึ่งในที่นั้นท่านได้รู้จักผลงานของ จอร์จ บูล เกี่ยวกับพีชคณิตแบบบูล แชนนอนสำเร็จการศึกษาจากมหาวิทยาลัยในปี พ.ศ. 2479 ด้วยสองปริญญาบัตร ทั้งทางด้าน
วิศวกรรมไฟฟ้า และคณิตศาสตร์ หลังจากนั้นได้เข้าเรียนต่อใน สถาบันเทคโนโลยีแมสซาชูเซตส์ (MIT)
ซึ่งในที่นั้นเขาได้ศึกษาตัววิเคราะห์อนุพันธ์แบบบูช (Vannevar Bush's differential analyzer) ซึ่งเป็นคอมพิวเตอร์แบบอนาล็อกชนิดหนึ่ง ระหว่างนั้นเองแชนนอนได้สังเกตเห็นแนวคิดของจอร์จ บูล และได้เขียนเป็นวิทยานิพนธ์ปริญญาโท ในปี พ.ศ. 2480 ชื่อ A Symbolic Analysis of Relay and Switching Circuits และออกตีพิมพ์เมื่อปี 1938 ในนิตยสาร Transactions of the American Institute of Electrical Engineers ในวิทยานิพนธ์ฉบับนี้ได้กล่าวถึงการใช้รีเลย์ในการแก้ปัญหาพีชคณิตแบบบูล
ซึ่งสามารถคำนวณพีชคณิตและตรรกะทุกชนิดได้
ซึ่งวิทยานิพนธ์ฉบับนี้ทำให้แชนนอนได้รับรางวัล Alfred Noble American Institute of American Engineers Award (ซึ่งไม่ได้เกี่ยวอะไรกับรางวัลโนเบล) ในปี พ.ศ. 2483
ด้วยความสำเร็จนี้ แวนเนวาร์ บุช  นักวิทยาการคอมพิวเตอร์ผู้ที่คิดตัววิเคราะห์อนุพันธ์ในขณะที่แชนนอนเรียนอยู่ปริญญาโท จึงได้แนะนำให้แชนนอนเข้าทำงานที่ ห้องทดลองของเขา ซึ่งในที่นั้น แชนนอนได้เสนอวิทยานิพนธ์ระดับปริญญาเอกในหัวข้อ An Algebra for Theoretical Genetics
ในปี พ.ศ. 2483 แชนนอนได้เข้าทำงานเป็นนักวิจัยใน Institute for Advanced Study ซึ่งในที่นั้นแชนนอนได้พบปะพูดคุยกับนักวิทยาศาสตร์และนักคณิตศาสตร์ที่มีชื่อเสียง อาทิ จอห์น ฟอน นอยมันน์ นักวิทยาการคอมพิวเตอร์ผู้พัฒนาระบบคอมพิวเตอร์แบบปัจจุบัน หรือบางครั้งแม้แต่ อัลเบิร์ต ไอน์สไตน์ ในที่แห่งนั้นเอง แชนนอนเริ่มเกิดแนวคิดเกี่ยวกับทฤษฎีสารสนเทศขึ้นมา
จนในปี พ.ศ. 2491 แชนนอนได้ตีพิมพ์บทความ A Mathematical Theory of Communication ลงในนิตยสาร Bell System Technical Journal สองครั้งในฉบับเดือนกรกฎาคมและตุลาคม ซึ่งบทความนี้ได้กล่าวถึง ปัญหาและทฤษฎีทางด้านการส่งสารสนเทศ นอกจากนั้นแล้วแชนนอนยังได้สร้างปริมาณที่เรียกว่า เอนโทรปีของสารสนเทศ ซึ่งวัดความซับซ้อนในสารสนเทศนั้น อันเป็นรากฐานของ ทฤษฎีสารสนเทศต่อไป
ผลงานที่สำคัญ

เป็นผู้บุกเบิกการออกแบบวงจรดิจิทัล ตามหลักพีชคณิตแบบบูลและทฤษฎีทางวงจรดิจิทัลหลายอย่าง อาทิ การกระจายตัวของแชนนอน (Shannon's Expansion)
เป็นผู้บุกเบิกและบิดาแห่งทฤษฎีสารสนเทศ
กฎและทฤษฎีต่างๆที่สำคัญในทฤษฎีสารสนเทศอาทิ เอนโทรปีของสารสนเทศ ดัชนีของแชนนอน - วีฟเฟอร์
ปัญญาประดิษฐ์ รูปแบบต่างๆ อาทิ หนูของแชนนอน (Shannon's mouse) ซึ่งเป็นหุ่นยนต์สามารถเรียนรู้หาทางออกจากเขาวงกตได้ หรือ การเขียนโปรแกรมเพื่อใช้เล่นหมากรุก เป็นต้น
คลับเฮาส์

คลับเฮาส์ (อังกฤษ: Clubhouse) เป็นแอปพลิเคชันเครือข่ายสังคม มีรูปแบบการสนทนาและการสร้างปฏิสัมพันธ์ของผู้ใช้งานในชุมชนผ่านเสียงเป็นหลัก เปิดตัวในเมษายน พ.ศ. 2563 โดยนักพัฒนาซอฟต์แวร์ Alpha Exploration Co. ปัจจุบันให้บริการบนไอโอเอส และแอนดรอยด์ คลับเฮาส์มีมูลค่าเกือบ 100 ล้านดอลลาร์สหรัฐในเดือนธันวาคม พ.ศ. 2563  และเมื่อวันที่ 21 มกราคม พ.ศ. 2564 มีการประเมินมูลค่าถึงหนึ่งพันล้านดอลลาร์สหรัฐ
มีหลายบริษัทผู้ให้บริการเครือข่ายสังคม เช่น เฟซบุ๊ก, ทวิตเตอร์, ดิสคอร์ด, สปอทิฟาย, เรดดิต และ สแลค [en]  ได้สร้างผลิตภัณฑ์เพื่อนำมาแข่งขันกับคลับเฮาส์โดยเฉพาะ
ประวัติ

คลับเฮาส์เปิดตัวในไอโอเอสเมื่อเดือนเมษายน พ.ศ. 2563 แอปพลิเคชันนี้ได้รับความนิยมในช่วงเดือนแรก ๆ ของการระบาดทั่วของโควิด-19 โดยเฉพาะอย่างยิ่งในเดือนพฤษภาคม พ.ศ. 2563 หลังจากการลงทุน Series A มูลค่า 12 ล้านดอลลาร์ (10 ล้านดอลลาร์ในเงินทุนหลักและการซื้อหุ้นที่มีอยู่ 2 ล้านดอลลาร์) จากบริษัทร่วมทุน Andreessen Horowitz ในเดือนธันวาคม พ.ศ. 2563 แอปพลิเคชันมีผู้ใช้ที่ลงทะเบียน 600,000 คน และยังคงเข้าถึงได้ผ่านคำเชิญเท่านั้น ในเดือนมกราคม พ.ศ. 2564 บริษัทประกาศว่าจะเริ่มสามารถใช้แอปพลิเคชันในแอนดรอยด์ได้เร็ว ๆ นี้
คลับเฮาส์ทำงานบนเทคโนโลยีแอปพลิเคชันในแพลตฟอร์มของ Agora.ai ซึ่งเป็นบริษัทสตาร์ทอัปด้านเทคโนโลยีเสียงในเซี่ยงไฮ้ ประเทศจีน ที่ได้ทำการระดมทุนสาธารณะในรูปแบบการเสนอขายหุ้นแก่ประชาชนทั่วไปเป็นครั้งแรก เมื่อวันที่ 21 มิถุนายน พ.ศ. 2563
คลับเฮาส์ได้รับความนิยมอย่างมากหลังจากที่อีลอน มัสก์ ให้สัมภาษณ์ในคลับ GOOD TIME SHOW  ในเดือนมกราคม พ.ศ. 2564 เมื่อวันที่ 10 กุมภาพันธ์ พ.ศ. 2564 อีลอน มัสก์ ทวีตว่าเขาตกลงที่จะทำคลับเฮาส์ร่วมกับคานเย เวสต์ เมื่อวันที่ 13 กุมภาพันธ์ พ.ศ. 2564 มัสก์ทวีตในบัญชีอย่างเป็นทางการของวลาดีมีร์ ปูติน ประธานาธิบดีรัสเซีย เพื่อขอการสนทนาผ่านคลับเฮาส์
ในประเทศเยอรมนีไม่ได้ใช้แอปพลิเคชันนี้กันอย่างแพร่หลายจนกระทั่งเดือนมกราคม พ.ศ. 2564 เมื่อพอดแคสต์ของเยอรมนีที่จัดโดยพิธีกรฟิลลิพ เคลิคเนอร์ และฟิลลิพ เกลิคเลอร์ เริ่มเชิญผ่านกลุ่มในเทเลแกรม โดยนำผู้มีอิทธิพล นักข่าว และนักการเมืองชาวเยอรมันมาที่แพลตฟอร์ม
เนื่องจากในประเทศจีนไม่ได้มีการเซ็นเซอร์และปิดกั้นคลับเฮาส์ในตอนแรก ทำให้ในต้นเดือนกุมภาพันธ์ พ.ศ. 2564  คลับเฮาส์ทำให้ชาวเน็ตจีนจำนวนมากสนใจการพูดคุยเกี่ยวกับหัวข้อต่าง ๆ รวมถึงหัวข้อที่อ่อนไหวทางการเมือง เช่น การประท้วงในฮ่องกง สถานะทางการเมืองของไต้หวัน เป็นต้น จนทำให้ในวันที่ 8 กุมภาพันธ์ พ.ศ. 2564 คลับเฮาส์ถูกปิดกั้นในจีนแผ่นดินใหญ่
ในช่วงต้นปี พ.ศ. 2564 คลับเฮาส์ติดอันดับหนึ่งในหมวดแอปพลิเคชันดาวน์โหลดฟรีบนแอปสโตร์ในญี่ปุ่น
เมื่อวันที่ 20 กุมภาพันธ์ พ.ศ. 2564 Grigory Klyushnikov ชาวรัสเซีย ผู้สร้างและอดีตผู้พัฒนาแอปพลิเคชันโวฟคอนทักเท (วีเค) สำหรับแอนดรอยด์ ได้สร้างแอปพลิเคชันคลับเฮาส์อย่างไม่เป็นทางการ เวอร์ชันโอเพนซอร์ซสำหรับระบบปฏิบัติการแอนดรอยด์ และเผยแพร่บนกิตฮับ ชื่อแอปพลิเคชันว่า เฮาส์คลับ (Houseclub)
ในเดือนเมษายน พ.ศ. 2564 ผู้ร่วมทุนให้มูลค่ากับคลับเฮาส์เกือบ 4 พันล้านดอลลาร์ในรอบการระดมทุน ทวิตเตอร์ได้เข้าร่วมการหารือเพื่อซื้อคลับเฮาส์ ด้วยมูลค่า 4 พันล้านดอลลาร์ หลังจากการระดมทุนรอบ Series C คลับเฮาส์ยังสนใจหาพันธมิตร โดยเนชันแนลฟุตบอลลีกได้ประกาศการร่วมธุรกิจในเดือนเดียวกัน
ในเดือนพฤษภาคม พ.ศ. 2564 คลับเฮาส์ประกาศเปิดตัวแอปพลิเคชั่นสำหรับระบบปฏิบัติการแอนดรอยด์อย่างเป็นทางการ
ปัญหาด้านนโยบายความเป็นส่วนตัว

แอปพลิเคชันสร้าง "โพรไฟล์เงา" ของผู้ที่ไม่เคยใช้แอปพลิเคชันมาก่อน แต่อยู่ในรายชื่อผู้ติดต่อที่ใช้งาน นอกจากนี้คลับเฮาส์ยังบันทึกการสนทนาในห้องการสนทนาส่วนตัว
ในเดือนกุมภาพันธ์ พ.ศ. 2564 สหพันธ์องค์การผู้บริโภคเยอรมัน (Federation of German Consumer Organisations) ซึ่งเป็นองค์กรคุ้มครองผู้บริโภคที่ใหญ่ที่สุดของเยอรมนี ได้เรียกร้องให้คลับเฮาส์ที่ดำเนินการโดย Alpha Exploration Co. ยุติสิ่งที่องค์กรนี้เรียกว่า "การดำเนินธุรกิจที่ผิดกฎหมายและการละเมิดการคุ้มครองข้อมูล"
คุณสมบัติ

คลับเฮาส์มีคลับและห้องเสมือนจริงมากมาย พร้อมการสนทนาในหัวข้อที่หลากหลาย ทอล์กโชว์ ดนตรี เครือข่าย การออกเดต การแสดง การอภิปรายทางการเมือง และอื่น ๆ แอปพลิเคชันนี้ยังเป็นที่รู้จักสำหรับผู้ใช้ที่มีชื่อเสียเป็นสมาชิก เช่น เดรก, เควิน ฮาร์ต และทิฟฟานี แฮดดิช เป็นพิธีกรในการสนทนาเสมือนจริงในคลับเฮาส์
แหล่งข้อมูลอื่น

เว็บไซต์ทางการ
Clubhouse Forum and Community เก็บถาวร 2022-01-15 ที่ เวย์แบ็กแมชชีน
คลีน แอนด์ เคลียร์

| --- | --- |

ชนิดสินค้า: ผลิตภัณฑ์ดูแลผิวหนัง
เจ้าของปัจจุบัน: จอห์นสัน แอนด์ จอห์นสัน
ประเทศ: สหรัฐ
เริ่มจำหน่าย: ค.ศ. 1956; 68 ปีที่แล้ว (1956)
สินค้าที่เกี่ยวข้อง: นูโทรจีนา
ตลาด: 46 ประเทศ
เจ้าของเดิม: เรฟลอน
เว็บไซต์: www.cleanandclear.co.th (ประเทศไทย)
คลีน แอนด์ เคลียร์ (อังกฤษ: Clean & Clear) เป็นตราสินค้าอเมริกันซึ่งออกผลิตภัณฑ์เกี่ยวกับผิวหนังและมีเจ้าของ คือ จอห์นสัน แอนด์ จอห์นสัน (Johnson & Johnson)
ปัจจุบัน คลีน แอนด์ เคลียร์ มีจำหน่ายในประเทศ 46 ประเทศ ผลิตภัณฑ์ส่วนใหญ่มีเป้าหมายเป็นผู้หญิงวัยรุ่น แต่บางชิ้นก็ขยายเป้าหมายกว้างขึ้น เช่น ผลิตภัณฑ์ในกลุ่ม "ซอฟต์" (SOFT)
ชื่อ

ชื่อ "คลีน แอนด์ เคลียร์" (แปลว่า "สะอาดและหมดจด") นั้น ตั้งขึ้นเพื่อสื่อว่า ผลิตภัณฑ์ไม่ผสมน้ำหอมหรือสีปรุงแต่ง และเมื่อล้างแล้วไม่ทิ้งคราบใด ๆ ไว้
ประวัติ

เรฟลอน (Revlon) พัฒนาตราสินค้านี้ขึ้นสำหรับผลิตภัณฑ์ดูแลผิวหนัง ผลิตภัณฑ์ชิ้นแรกเป็นเคล็นเซอร์ประเภทหนึ่ง ออกจำหน่ายใน ค.ศ. 1956 ต่อมาเมื่อถึง ค.ศ. 1986 แล้ว พบว่า มีการออกโลชันและสบู่ก้อน และเมื่อถึง 1989 มีการออกแฮร์คอนดิชันเนอร์และแชมพูด้วย ครั้น ค.ศ. 1991 เรฟลอนจึงขายตราสินค้านี้ให้แก่จอห์นสัน แอนด์ จอห์นสัน
ใน ค.ศ. 1993 คลีน แอนด์ เคลียร์ เริ่มใช้สโลแกนว่า "คลีนแอนด์เคลียร์แอนด์อันเดอร์คอนโทรล" (Clean & Clear and Under Control; "[ใช้]คลีน แอนด์ เคลียร์ แล้วควบคุมได้") จากนั้น จึงปรับจุดมุ่งหมายทางการตลาดเป็นการมุ่งเน้นเรื่องสิว ต่อมาใน ค.ศ. 2000 จอห์นสัน แอนด์ จอห์นสัน ใช้คลีน แอนด์ เคลียร์ เป็นตัวทดลองทำการตลาดออนไลน์เพื่อเพิ่มความเป็นที่รู้จักในกลุ่มวัยรุ่นออนไลน์ การตลาดดังกล่าวได้รับรางวัลของสภาสื่อปฏิสัมพันธ์แมสซาชูเซตส์ (Massachusetts Interactive Media Council Awards) ในสาขาการโฆษณาออนไลน์
ใน ค.ศ. 2010 คลีน แอนด์ เคลียร์ เริ่มใช้ยุทธศาสตร์ทางการตลาดโดยผนึกความร่วมมือกับผู้มีชื่อเสียง เช่น เดมี โลวาโต (Demi Lovato) และหน่วยงานการกุศล เช่น ดูซัมติง (Do Something) โดยออกโครงการชื่อว่า "จอยน์เดอะเซิร์จ" (Join the Surge) ปีถัดมา คลีน แอนด์ เคลียร์ เริ่มเป็นพันธมิตรกับมูลนิธิสหประชาชาติ (United Nations Foundation) โดยร่วมกันสนับสนุนคอนเสิร์ตทัวร์ "ยูไนต์ฟอร์เกิลส์" (Unite for Girls) ของศิลปินลิลี แฮลเพิร์น (Lily Halpern) รวมถึงการระดมทุนที่ร้านขายสินค้าของทาร์เกตคอร์เพอเรชัน (Target Corporation)
คลีน แอนด์ เคลียร์ เริ่มการตลาดแบบไทอิน (tie-in) ผ่านเกมในเครือข่ายสังคมด้วยการลงประชาสัมพันธ์ในเกม เดอะซิมส์โซเชียล (The Sims Social) เมื่อ ค.ศ. 2012
ประเด็นสุขภาพ

ใน ค.ศ. 2013 ผลิตภัณฑ์บางชิ้นของคลีน แอนด์ เคลียร์ ถูกวิพากษ์วิจารณ์ในเรื่องที่มีไมโครบีด (microbead) ซึ่งผสมพอลีเอทิลีน (polyethylene) อันอาจเป็นอันตรายต่อสุขภาพมนุษย์และต่อหมู่สัตว์ทะเล ไมโครบีดดังกล่าวปรากฏในผลิตภัณฑ์ประเภทถูกับใบหน้า (facial scrub) และถูกสถาบันไฟว์ไจเยอส์ (5 Gyres) ร้องขอให้นำออก จอห์นสัน แอนด์ จอห์นสัน จึงเริ่มนำออกส่วนผสมนี้ออกจากผลิตภัณฑ์ตั้งแต่กลางฤดูร้อนปีนั้นเอง และให้สัญญาว่า จะนำออกจากผลิตภัณฑ์ทั้งหมดภายใน ค.ศ. 2015
ใน ค.ศ. 2014 องค์การอาหารและยา (Food and Drug Administration) ของสหรัฐ ระบุว่า คลีน แอนด์ เคลียร์ เป็นผลิตภัณฑ์หนึ่งที่อาจก่อให้เกิด "ปฏิกิริยาแบบภูมิไวเกินอย่างรุนแรง แต่ไม่บ่อยนัก" (rare but serious hypersensitivity reactions)
แหล่งข้อมูลอื่น

เว็บไซต์ทางการ (สหรัฐ)
เว็บไซต์ทางการ (ประเทศไทย)
ความชุกของโรค

ในทางระบาดวิทยา ความชุกของโรค (อังกฤษ: Prevalence) หมายถึงจำนวนกรณีผู้ป่วยที่เป็นโรคทั้งหมดในประชากร ณ เวลาหนึ่ง ๆ หรือกล่าวคือจำนวนผู้ป่วยในประชากรหนึ่ง ๆ หารด้วยจำนวนประชากรทั้งหมด ค่านี้ใช้ประมาณว่าโรคนี้เกิดบ่อยมากเพียงใดในประชากรที่ช่วงเวลาหนึ่ง ๆ ซึ่งช่วยให้แพทย์ทราบความน่าจะเป็นในการวินิจฉัยโรคและข้อมูลนี้ยังใช้ในงานของนักระบาดวิทยา ผู้ให้บริการสาธารณสุข ภาครัฐ และบริษัทประกันภัย
สูตรคณิตศาสตร์ในการคำนวณความชุกของโรคคือ
ให้ a = จำนวนคนเป็นโรคในประชากร ณ ช่วงเวลาหนึ่ง ๆ
ให้ b = จำนวนคนในประชากรเสี่ยงที่จะเป็นโรค ณ ช่วงเวลาหนึ่ง ๆ ไม่รวมผู้ที่ป่วยเป็นโรคแล้ว
Prevalence={\frac {a}{a+b}}
ความชื้น

ความชื้น (อังกฤษ: humidity) เป็นคำใช้เรียกปริมาณไอน้ำในอากาศ อย่างเป็นทางการ อากาศชื้นเป็นสารผสมระหว่างไอน้ำกับองค์ประกอบอื่นของอากาศ โดยความชื้นนิยามในแง่ของปริมาณน้ำในสารผสมนี้ เรียกว่า ความชื้นสัมบูรณ์ ในการใช้ประจำวัน คำว่า "ความชื้น" มักหมายถึง ความชื้นสัมพัทธ์มากกว่า โดยแสดงเป็นร้อยละในการพยากรณ์อากาศและในเครื่องวัดความชื้นอากาศครัวเรือน ที่เรียกเช่นนี้เพราะเป็นการวัดความชื้นสัมบูรณ์ปัจจุบันเทียบกับค่าสูงสุด ความชื้นจำเพาะ (specific humidity) เป็นอัตราส่วนของปริมาณไอน้ำในสารผสมกับปริมาณอากาศทั้งหมด (อิงมวล) ปริมาณไอน้ำในสารผสมสามารถวัดได้โดยมวลต่อปริมาตรหรือเป็นความดันย่อย (partial pressure) ขึ้นอยู่กับการใช้
ในทางอุตุนิยมวิทยา ความชื้นบ่งชี้ความน่าจะเกิดหยาดน้ำฟ้า น้ำค้างหรือหมอก ความชื้นสัมพัทธ์ที่สูงลดประสิทธิภาพการหลั่งเหงื่อเพื่อลดอุณหภูมิร่างกาย เพราะไปลดอัตราการระเหยความชื้นจากผิวหนัง ปรากฏการณ์นี้คำนวณในรูปตารางดัชนีความร้อน ซึ่งใช้ระหว่างสภาพอากาศฤดูร้อน
นอกจากความชื้นในอากาศแล้ว ความชื้น (อังกฤษ: moisture) ยังหมายถึง การมีของเหลว โดยเฉพาะอย่างยิ่งน้ำ ตัวอย่างเช่น น้ำปริมาณน้อยอาจพบได้ในอากาศ ในอาหารและในผลิตภัณฑ์ทั้งหลาย
ความซึมเศร้า

ความซึมเศร้า (อังกฤษ: depression) อาจหมายถึง ความผิดปกติทางอารมณ์ (Mood disorder) เป็นกลุ่มโรคในเกณฑ์วินิจฉัยทางจิตเวช โดยหลักหมายถึงอาการ 3 อย่างรวมทั้งอาการฟุ้งพล่าน โรคซึมเศร้า และการสลับไปสลับมาระหว่างอาการทั้งสอง คือ โรคอารมณ์สองขั้ว โดยมีรายละเอียดดังนี้
โรคซึมเศร้า (major despressive disorder) เป็นเกณฑ์วินิจฉัยทางจิตเวชของความซึมเศร้าที่เป็นนาน 2 สัปดาห์หรือมากกว่านั้น เป็นความผิดปกติทางจิตที่สามัญที่สุดอย่างหนึ่ง
โรคอารมณ์สองขั้ว (bipolar disorder) เป็นเกณฑ์วินิจฉัยทางจิตเวชของระยะอาการครึ้มใจสลับกับอาการซึมเศร้า
อารมณ์ครึกครื้นเช่น อาการฟุ้งพล่าน (mania) หรืออาการเกือบฟุ้งพล่าน (hypomania)
อารมณ์ซึมเศร้า (depression) หรือภาวะซึมเศร้า เป็นสภาวะอารมณ์หดหู่และไม่ชอบทำอะไร ๆ ที่อาจมีผลต่อความคิด พฤติกรรม ความรู้สึก และความเป็นอยู่ที่ดีของบุคคล
ครุยวิทยฐานะในสหราชอาณาจักร

ครุยวิทยาศาสตร/ศิลปศาสตรดุษฎีบัณฑิต แห่งมหาวิทยาลัยออกซฟอร์ด เป็นเสื้อคลุมสีแดงสด ปลายแขนและสาบหน้าประดับผ้าไหมสีน้ำเงิน ไม่มีผ้าคล้องคอ ประกอบหมวกแผ่นสี่เหลี่ยมจัตุรัส
ครุยวิทยฐานะในสหราชอาณาจักร หรือครุยวิทยฐานะแบบอังกฤษ (อังกฤษ: academic dress) เป็นเสื้อคลุมสำหรับประกอบวิทยฐานะและตำแหน่งทางบริหารมหาวิทยาลัยในสหราชอาณาจักร มีที่มาจากเสื้อคลุมของฆราวาสที่อาศัยในโบสถ์ช่วงยุคกลาง ครุยวิทยฐานะสหราชอาณาจักรมีลักษณะที่เด่นชัดคือ ตอนหน้าอกจะเปิดออกตลอดให้เห็นเครื่องแต่งกายที่อยู่ภายใน คล้ายกับครุยวิทยฐานะไทย ต่างจากครุยวิทยฐานะในสหรัฐอเมริกาที่ตอนหน้าอกจะปิดทึบตลอด ครุยวิทยฐานะในแต่ละระดับและมหาวิทยาลัยจะต่างกันตรงที่ความยาวและรูปทรงของแขน ตลอดจนสีและวัสดุที่ใช้ทำ ครุยวิทยฐานะรูปทรงต่าง ๆ ถูกจัดจำแนกตามวิธีการจำแนกของนิโคลัส โกรฟ (Nicholas Groves)  ปัจจุบันมีสมาคมเบอร์กอน (Burgon Society) เป็นผู้รวบรวมและดูแลรักษาข้อบังคับในการจัดทำครุยวิทยฐานะทั้งของสหราชอาณาจักรเองและของประเทศอื่น ๆ
ครุยวิทยฐานะ

ครุยวิทยฐานะสหราชอาณาจักร มีลักษณะทั่วไปดังนี้
ครุยวิทยฐานะ > เสื้อคลุม

ปริญญาตรีควบโท ปริญญาตรี และอนุปริญญา เป็นเสื้อคลุมยาวสีดำหรือสีเข้ม ตอนหน้าอกเปิดออกตลอด ที่สาบอกนิยมทำเป็นพับและอาจมีขลิบสีหรือสำรดตามแบบที่มหาวิทยาลัยกำหนด แขนยาวเสมอข้อมือ บางมหาวิทยาลัย เช่น มหาวิทยาลัยลอนดอน มหาวิทยาลัยเซาท์แฮมป์ตัน เป็นแขนปลายตัด คือตอนหลังของแขนยาวเสมอชายเสื้อ ตอนหน้าของแขนรวบทำเป็นจีบไว้ ที่สาบบ่า (yoke) และไหล่ของเสื้อทำเป็นจีบ บางมหาวิทยาลัยอาจกำหนดให้มีเส้นไหมกลมและปุ่มกลมประดับที่สาบบ่าอีกด้วย
ปริญญาโท เป็นเสื้อคลุมยาวสีดำหรือสีเข้มเช่นเดียวกับปริญญาตรี แต่แขนเสื้อยาวถึงชายเสื้อด้านล่าง มีรูเจาะตรงกลางสำหรับให้มือสอดออกมาได้ บางมหาวิทยาลัย เช่น มหาวิทยาลัยคิงสตัน ใช้เสื้อแขนยาวเช่นเดียวกับปริญญาตรี
ปริญญาเอก เป็นเสื้อคลุมสีสันสดใส นิยมใช้สีแดง แต่บางมหาวิทยาลัยอาจใช้สีอื่น เช่น ฟ้า (มหาวิทยาลัยบอร์นมัท มหาวิทยาลัยแองเกลียรัสกิน มหาวิทยาลัยเปิด ฯลฯ) หรือเขียว (มหาวิทยาลัยลีดส์) ตอนหน้าอกเปิดออกตลอด ที่สาบบ่าและไหล่ทำเป็นจีบ อาจมีปุ่มกลมและเส้นไหมกลมประดับที่สาบบ่าตามสมควร แขนเสื้อมีได้หลายแบบ เช่น แขนเสื้อยาวเสมอข้อมือโดยไม่พับขึ้นแบบปริญญาตรี (เช่น มหาวิทยาลัยออกซฟอร์ด) แขนเสื้อปลายตัดแต่ตอนหน้าพับขึ้น (ใช้กับปริญญากิตติมศักดิ์ของมหาวิทยาลัยเคมบริดจ์ ปริญญาสามัญของมหาวิทยาลัยลีดส์ และมหาวิทยาลัยแองเกลียรัสกิน) หรือแขนเสื้อแบบเดียวกับปริญญาโท (มหาวิทยาลัยวิทยาศาสตร์และเทคโนโลยีแมนเชสเตอร์ มหาวิทยาลัยเซอร์รีย์
เสื้่อคลุมที่กำหนดไว้ข้างต้นนี้ เรียกว่าครุยเต็มยศ (full-dress gown) หรือครุยสำหรับงานฉลอง (festal gown) บางมหาวิทยาลัยอาจกำหนดให้มีครุยครึ่งยศ (undress gown) เพิ่มเติมสำหรับบัณฑิตปริญญาเอก ซึ่งมักเป็นครุยปริญญาโทประดับผ้าคล้องคอของปริญญาเอก สำหรับไว้ใช้ในงานไม่เป็นทางการ
ครุยวิทยฐานะ > ผ้าคล้องคอ

ผ้าคล้องคอมีลักษณะดังนี้คือ ตอนหน้าเป็นแถบรูปบั้งสำหรับสวมลงใต้ผ้าผูกคอหรือกลัดไว้กับเสื้อ ตอนหลังทำเป็นทรงคล้ายถุงสำหรับคลุมศีรษะเมื่อมีฝนหรือหิมะตก บางแบบเป็นถุงผ้าชั้นเดียวพร้อมติ่ง (liripipe) บ้างก็เป็นถุงพร้อมแผ่นรองหลัง (cape) บ้างก็มีรูปทรงคล้ายลิ้นที่แลบออกมา ไม่กำหนดตายตัวแตกต่างกันไปในแต่ละมหาวิทยาลัยหรือระดับการศึกษา
ครุยวิทยฐานะ > หมวก

หมวกสำหรับทุกระดับปริญญา ใช้หมวกแผ่นสี่เหลี่ยมจัตุรัส (trencher หรือ mortarboard) ทำด้วยกำมะหยี่หรือวัสดุอื่นหุ้มด้วยกำมะหยี่ ตอนล่างเป็นกระบอกสำหรับสวมศีรษะ ตอนหลังของกระบอกจะแหลมและยาวกว่าตอนหน้าเพื่อให้รับกับรูปทรงของศีรษะจริง เมื่อนำไปตั้งบนพื้นจะล้มลง
หมวกสำหรับปริญญาเอก มหาวิทยาลัยส่วนมากใช้หมวกทรงอ่อนแบบราชวงศ์ทิวดอร์ (Tudor bonnet) คือ เป็นหมวกรูปกลมมีปีกโดยรอบ ที่เอวหรือส่วนคอดระหว่างหมวกและปีกมีเส้นไหมกลมและพู่สีรัดไว้
บางมหาวิทยาลัย อาทิ วิทยาลัยอิมพีเรียลลอนดอน ราชวิทยาลัยลอนดอน ไม่กำหนดให้บัณฑิตสวมหมวก โดยวิทยาลัยอิมพีเรียลฯ กำหนดให้สวมหมวกเฉพาะดุษฎีบัณฑิตกิตติมศักดิ์เท่านั้น บัณฑิตทั่วไปจะสวมหมวกเฉพาะเวลาถ่ายภาพนอกอาคาร ส่วนราชวิทยาลัยนั้นมีเหตุผลทางศาสนาและสังคม บัณฑิตมุสลิมหญิงและบัณฑิตที่สวมผ้าสะระบั่นมักจะไม่สะดวกหากต้องสวมหมวก
ครุยประจำตำแหน่ง

ในหลายมหาวิทยาลัย ตำแหน่งทางบริหารต่าง ๆ จะมีครุยประจำตำแหน่ง โดยนิยมใช้เสื้อแบบปริญญาโทแบบไม่มีผ้าคล้องคอสำหรับตำแหน่งสายปฏิบัติงาน สำหรับอธิการบดีและผู้ประสาทการ (chancellor)จะใช้เสื้ออย่างวิจิตร ทำจากผ้าทอซ่อนลายสีดำ ประกอบด้วยหมวกแผ่นสี่เหลี่ยมจัตุรัสประดับลายทองที่ขอบล่างติดกับหน้าผาก โดยรวมแล้วลักษณะคล้ายครุยพิธีการของผู้พิพากษา ประธานรัฐสภา และรัฐมนตรียุติธรรม บางมหาวิทยาลัย เช่น เคมบริดจ์ อาจใช้เสื้อไม่มีแขนสีแดงแทนก็ได้
ตัวอย่าง > มหาวิทยาลัยเคมบริดจ์

ตามหนังสือประมวลข้อบังคับของมหาวิทยาลัย บทที่ 2 ระบุว่า เสื้อครุยวิทยฐานะอย่างเต็มยศ มีดังนี้
เทววิทยาดุษฎีบัณฑิตกิตติมศักดิ์ (Doctor of Divinity honoris causa) เป็นเสื้อคลุมสีแดงชาดบุด้านในด้วยผ้าต่วนสีเทาเงิน แขนเสื้อเป็นแบบปลายตัด คือตอนหลังปลายแหลมยาวลงเสมอชายเสื้อตอนล่าง ตอนหน้าพับขึ้นเสมอศอก มีเส้นไหมกลมสีดำสองเส้นบิดเป็นเกลียวรั้งไว้กับกระดุมสีดำ
นิติศาสตรดุษฎีบัณฑิตกิตติมศักดิ์ (Doctor of Law honoris causa) เป็นเสื้อคลุมแบบเดียวกัน คือผ้าสีแดงชาด แต่ด้านในเป็นผ้าต่วนสีชมพูอ่อน ประกอบด้วยเส้นไหมและกระดุมสีแดง
แพทยศาสตรดุษฎีบัณฑิตกิตติมศักดิ์ คล้ายนิติศาสตรดุษฎีบัณฑิต แต่สีชมพูที่บุด้านในเข้มกว่า
วิทยาศาสตรดุษฎีบัณฑิตกิตติมศักดิ์ คล้ายนิติศาสตรดุษฎีบัณฑิต แต่ด้านในเป็นสีชมพูเจือฟ้า
อักษรศาสตรดุษฎีบัณฑิตกิตติมศักดิ์ (Doctor of Letter honoris causa) คล้ายนิติศาสตรดุษฎีบัณฑิต แต่ด้านในเป็นสีแดงชาดเดียวกับเสื้อ
ดุริยศิลปดุษฎีบัณฑิต เป็นเสื้อคลุมสีขาวนวลทำด้วยผ้าทอซ่อนลาย
ปรัชญาดุษฎีบัณฑิต สัตวแพทยศาสตรดุษฎีบัณฑิต วิศวกรรมศาสตรดุษฎีบัณฑิต เป็นเสื้อทำด้วยผ้าสีดำ แขนยาวเสมอชายเสื้อ ปลายเย็บปิด เจาะช่องกลางให้มือสอดออกมาได้ คล้ายครุยศิลปศาสตรมหาบัณฑิต แต่สาบหน้าทั้งสองข้างประดับผ้าสีแดงกว้าง 10 เซนติเมตร
ครุศาสตรดุษฎีบัณฑิต คล้ายปรัชญาดุษฎีบัณฑิต แต่เหนือช่องสอดแขนมีกระดุมสี่เม็ดเรียงกัน
ปริญญาทั้งหมดนี้อาจสวมผ้าคล้องคอทำด้วยวัสดุภายนอกและภายในแบบเดียวกับเสื้อก็ได้ โดยรวมแล้ว ดุษฎีบัณฑิตกิตติมศักดิ์จะสวมชุดสีสันสดใส ส่วนดุษฎีบัณฑิตสามัญและบัณฑิตระดับอื่นจะสวมชุดสีดำ
ปริญญาโท เป็นเสื้อสีดำ แขนยาวเสมอข้อเท้าเจาะช่องตรงกลางให้มือสอดออกมา ที่สาบหน้าประดับสีตามปริญญา เช่น นิติศาสตรมหาบัณฑิต ใช้สีแดงอ่อน บริหารธุรกิจมหาบัณฑิต ใช้สีเขียวเข้ม วิทยาศาสตรมหาบัณฑิต ใช้สีชมพูเหลือบฟ้า ฯลฯ
ปริญญาตรี แพทยศาสตรบัณฑิต เป็นเสื้อสีดำ แขนยาวไม่เกินกว่าเข่า ปลายตัดเฉียง ตอนหน้าของแขนรั้งไว้ด้วยเชือกและกระดุม ครุยลักษณะนี้มีใช้ที่มหาวิทยาลัยลอนดอนด้วย ส่วนศิลปศาสตรบัณฑิต คล้ายแพทยศาสตรบัณฑิตแต่ตอนหน้าของแขนมีช่องเจาะยาวตั้งแต่ไหล่ลงมา
มหาวิทยาลัยที่ใช้ครุยดุษฎีบัณฑิตตามแบบของมหาวิทยาลัยเคมบริดจ์ ได้แก่ มหาวิทยาลัยลีดส์ (เสื้อด้านนอกสีเขียวแก่ ด้านในสีเขียวอ่อน ตามรอยเย็บประดับแถบสีแดงชาด) มหาวิทยาลัยแองเกลียรัสกิน (เสื้อสีน้ำเงิน สาบหน้าและด้านในสีเหลืองทอง) มหาวิทยาลัยบรูเนลลอนดอน (เสื้อสีแดงด้านในสีขาบ ผ้าคล้องคอด้านนอกสีแดงด้านในสีขาบ ตะเข็บเป็นแถบสีขาว) และมหาวิทยาลัยบอร์นมัท (เสื้อสีน้ำเงิน สาบหน้าสีเหลืองทอง ผ้าคล้องคอขอบนอกสีขาว)
ตัวอย่าง > มหาวิทยาลัยบรูเนลลอนดอน

เนื่องจากมหาวิทยาลัยออกซฟอร์ดและเคมบริดจ์มีระเบียบว่าด้วยครุยวิทยฐานะที่ซับซ้อนเข้าใจยาก จึงขอยกตัวอย่างครุยวิทยฐานะของมหาวิทยาลัยรุ่นหลังมาเพื่อเป็นตัวอย่างดังนี้
ประกาศนียบัตร เป็นเสื้อคลุมแขนปลายตัดเฉียงไม่มีเชือกรั้ง ทำด้วยผ้าสีขาบหลังและไหล่ทำเป็นจีบ ที่ขอบของสาบหน้าและสาบบ่าประดับแถบสีแดง
ปริญญาตรี เป็นเสื้อคลุมสีขาบเช่นเดียวกับประกาศนียบัตร แต่สาบหน้าเป็นพับ ที่ขอบมีแถบสีแดง ประกอบผ้าคล้องคอด้านนอกสีขาบขอบแดง ด้านในสีขาวและแดง
ปริญญาตรีควบโท คล้ายปริญญาตรี แต่ด้านในของผ้าคล้องคอสีแดงล้วน
ปริญญาโท เป็นเสื้อคลุมสีขาบแขนยาวถึงชายเสื้อ กลางแขนมีช่องสอดมือ ที่ขอบสาบหน้าและช่องสอดแขนมีแถบสีแดงประดับ ผ้าคล้องคอด้านนอกสีขาบ ด้านในสีแดง
ปริญญาเอก เป็นเสื้อคลุมด้านนอกสีแดงด้านในและสาบหน้าสีขาบ แขนปลายตัด ตอนหน้ายกขึ้นรั้งด้วยเชือกสีขาว ที่รอยต่อระหว่างสีแดงและสีขาบมีแถบสีขาวเย็บประดับ ผ้าคล้องคอด้านนอกสีแดง ขอบบนสีขาว ขอบล่างสีน้ำเงิน ด้านในสีน้ำเงิน
ครุยครุศาสตรมหาบัณฑิตแห่งมหาวิทยาลัยเปิด
คริส แพทเทน (Chris Patten) ผู้ประสาทการมหาวิทยาลัยออกซฟอร์ด ขณะสวมชุดครุยประจำตำแหน่ง
คลิก-บี

| คลิก-บี |
| --- | --- |

ข้อมูลพื้นฐาน
ที่เกิด: โซล เกาหลี
แนวเพลง: K-pop, hip hop, rock, dance
ช่วงปี: 1999 - 2003, 2006, 2011
ค่ายเพลง: DSP Media

สมาชิก: วู ยอน-ซอค โอ จง-ฮยอค คิม ซาง-ฮยอก คิม แท-ฮยอน
อดีตสมาชิก: ฮา ยอน-ก๊อง ยู โฮ-ยอก โน มิน-ฮยอค
คลิก-บี (อังกฤษ: Click-B) กลุ่มศิลปินบอยแบนด์ ชาวเกาหลีใต้ เพลงป๊อบ และ ฮิปฮอป กลุ่มนี้ก่อตั้งขึ้นในสิงหาคม ค.ศ. 1999 ภายใต้บริษัท DSP Media เช่นเดียวกับ  Fin.K.L และอดีต Sechs Kies เริ่มออกเป็นวงดนตรีที่ไม่ซ้ำกัน
วงแตกในปี 2002 กับ 4 สมาชิกที่เหลือ พวกเขาเข้าร่วม K-pop คู่ J-Walk (ประกอบด้วยสองหน้าที่ Sechskies สมาชิก จางซูวอน และ คิมแจ ดุก กับ JNC จากนั้นเป็นสมาชิกคิมแทฮยองออกจากกลุ่มหลังจากอัลบั้มที่ 4 ของพวกเขาที่จะไล่ตามความสนใจส่วนตัว
ในปี 2006 Click-B (ที่มีจาก 3 สมาชิกที่เหลือ โอ จง-ฮยอค, วู ยอน-ซอค, คิม ซาง-ฮยอก ออกอัลบั้ม ของพวกเขา 5
ในปี 2011 Click-B (มีทั้งหมดเจ็ดคน) ด้วยกันสำหรับการคัมแบ็กสั้น ๆ กับซิงเกิลใหม่สอง "To Be Continued" ในเดือนเมษายนและ "빈 자리 (Empty Seats)" ในเดือนพฤศจิกายน
สมาชิก

| สมาชิก | ชื่อบนเวที> อังกูล | ชื่ออังกฤษ>  | วันเกิด |
| --- | --- | --- | --- |
| วู ยอน-ซอค | 우연석 | Woo Yeon-suk | 13 พฤษภาคม พ.ศ. 2523 (44 ปี) |
| โอ จง-ฮยอค | 오종혁 | Oh Jong-hyuk | 16 กุมภาพันธ์ พ.ศ. 2526 (41 ปี) |
| คิม ซาง-ฮยอก | 김상혁 | Kim Sang-hyuk | 7 พฤษภาคม พ.ศ. 2526 (41 ปี) |
| คิม แท-ฮยอง | 김태형 | Kim Tae-hyung | 19 มีนาคม พ.ศ. 2524 (43 ปี) |
อดีตสมาชิก

| สมาชิก | ชื่อบนเวที> อังกูล | ชื่ออังกฤษ>  | วันเกิด |
| --- | --- | --- | --- |
| ฮา ฮยอน-กน | 하현곤 | Ha Hyun Gon | 28 พฤศจิกายน พ.ศ. 2526 (40 ปี) |
| ยู โฮ-ซอค | 유호석 | Yoo Ho-suk | 8 ธันวาคม พ.ศ. 2526 (40 ปี) |
| โน มิน-ฮยอค | 노민혁 | No Min-hyuk | 24 ธันวาคม พ.ศ. 2526 (40 ปี) |
ผลงานเพลง > อัลบั้ม

1999: Volume 1 - Click-B
June 2000: Volume 2 - Challenge
April 2001: Volume 3 - Click-B3
November 2001: Volume 3.5 - 너에게...'편지'
February 2003: Volume 4 - Cowboy
June 26, 2006: Volume 5 - Smile (Remake album)
ผลงานเพลง > ซิงเกิล

April 2011: To Be Continued
November 2011: 빈 자리 (Empty Seats)
ผลงานเพลง > การรวบรวม

January 2004: The Best Of Click-B